ዶክተር አብይ አህመድን ጨምሮ ከፍተኛ የመንግሥት ባለሥልጣናት አረንጓዴ አሻራቸውን አሳረፉ
:- (ኤፍ.ቢ.ሲ)፣ ዶክተር አብይ አህመድን ጨምሮ ከፍተኛ የመንግሥት ባለሥልጣናት አረንጓዴ አሻራቸውን በተለያዩ አካባቢዎች ችግኞችን በመትከል አሳረፉ። ጠቅላይ ሚኒስትር ዶክተር አብይ አህመድ በአረንጓዴ አሻራ ቀን በወላይታ ሶዶ ችግኝ ተክለዋል። በችግኝ ተከላ መርሐ ግብሩ ላይ የሰላም ሚኒስትሯ ወይዘሮ ሙፈሪያት ካሚል እና አምባሳደር ተሾመ ቶጋን ጨምሮ፥ የክልሉ ከፍተኛ ባለሥልጣናትና የዞኑ አመራሮች እንዲሁም የአካባቢው ነዋሪዎች ተገኝተዋል። ጠቅላይ ሚኒስትሩ በዚህ ወቅት ባደረጉት ንግግር የወላይታ ህዝብ የአላማ ፅናት፣ አኩሪ ባህልና ታሪክ ያለው ህዝብ መሆኑን ገልፀዋል። ጠቅላይ ሚኒስትሩ የወላይታ ህዝብ የሚተክለው ችግኝ ሰኔ 16 ቀን 2010 ዓ.ም በተጠራው የድጋፍ ሰልፍ ላይ በተፈፀመው የቦምብ ጥቃት ህይወቱ ላለፈውና የአካባቢው ተወላጅ ለሆነው ዮሴፍ አያሌው መታሰቢያ ይሆናል ብለዋል። የወላይታ ህዝብ ከእርቅ፣ ሽምግልና እና ዳኝነት ጋር በተያያዘ አኩሪ ባህል እንዳለውም ጠቅላይ ሚኒስትሩ በንግግራቸው አንስተዋል። ወጣቱ ትውልድ ይህን አኩሪ ባህል ማስቀጠል ይገባዋልም ነው ያሉት። ህዝቡ በሄደበት አካባቢ በፍቅር በመኖር እንደሚታወቅ ጠቅሰው፥ ይህን የአብሮነት እሴት ማጠናከር እንደሚገባ ገልፀዋል። መላው ህብረተሰብም የተከለው ችግኝ ይፀድቅ ዘንድ መንከባከብና መጠበቅ እንደሚገባውም አስረድተዋል። በሶዶ ከተማ ስምንት ችግኝ መትከያ ቦታዎች የተለዩ ሲሆን፥ ጠቅላይ ሚኒስትሩ በአንደኛው በመገኘት ችግኝ ተክለዋል። ምክትል ጠቅላይ ሚኒስትር አቶ ደመቀ መኮንን በበኩላቸው፣ በኦሮሚያ ክልል ምሥራቅ ሸዋ ዞን ጠዴ አካባቢ ችግኝ ተከለዋል። ሀገር አቀፍ የችግኝ ተከላ መርሐ ግብሩ ታላቅ ትርጉም እንዳለውም ፕሮግራሙን ባስጀመሩበት ወቅት ማብራሪያ ሰጥተዋል። መርሐ ግብሩ ሰውን ከተፈጥሮ ጋር የማዋደድ ተግባር እንደሆነም ነው የተናገሩት። ምክትል ጠቅላይ ሚኒስትሩ ችግኞችን ከመትከል ባለፈ መፅደቃቸውን ማረጋገጥ እንደሚያስፈልግ ተናግረዋል። የአካባቢው ህብረተሰብም ችግኞችን ከመትከል አልፎ ሊንከባከባቸው ይገባልም ነው ያሉት። የችግኝ ተከላ መርሐ ግብሩ በጊዜያዊ ስሜትና በትንንሸ አጀንዳዎች የመጠላለፍ አካሄድን ለመቅረፍና ሀገራዊ አንድነትን ለማምጣት ይረዳልም ብለዋል። ከዚህ ባለፈም ሁሉንም በአንድ በማስተሳሰር ለሀገራዊ ልማትና አንድነት አስተዋጽኦ እንዳለውም ገልፀዋል። ህብረተሰቡም አብሮነትን በማጎልበት ፍትህንና አንድነትን ለማንገስ ሊሠራ እንደሚገባም ጥሪ አቅርበዋል። ቀዳማዊት እመቤት ወይዘሮ ዝናሽ ታያቸው ከኦሮሚያ ክልል ምክትል ርዕሰ መስተዳድር አቶ ሽመልስ አብዲሳ ጋር በመሆን በምስራቅ ሸዋ ዞን የአረንጓዴ አሻራ ቀን ችግኝ ተክለዋል። በቢሾፍቱ አካባቢ ጎዲ ገዴ በሚባል ስፍራ ላይ በተካሄደው የአረንጓዴ አሻራ ቀን የችግኝ ተከላ መርሐ ግብር ላይ፥ ቀዳማዊት እመቤቷን እና ምክትል ርዕሰ መስተዳድሩን ጨምሮ የፌደራልና የኦሮሚያ ክልል ከፍተኛ ባለስልጣናት፣ የኢፌዴሪ አየር ሃይል ዋና አዛዥ ሜጀር ጄኔራል ይልማ መርዳሳ እና የአየር ሃይል አባላቱ እንዲሁም የሀገር መከላከያ ሠራዊት እና የቢሾፍቱ አካባቢ ነዋሪዎች ተገኝተዋል። ምክትል ርዕሰ መስተዳድር አቶ ሽመልስ አብዲሳ ባስተላላፉት መልዕክት፥ ነዋሪዎቹ አኩሪ ተሳትፎ ማድረጋቸውን ጠቅሰው እስከ ምሽቱ 12 ሰዓት ድረስም ወደ ሌሎች አካባቢዎች ጭምር በመሄድ ችግኝ ተከላውን እንዲቀጥሉ እና ችግኞቹን የመንከባከብ ጉዳይ ትኩረት እንዲሰጠውም ጠይቀዋል። በመርሐ ግብሩ ተሳታፊ ለነበሩ አባገዳዎችም በገዳ ሥርዓት ለዛፍ እና ችግኝ የሚሰጠውን ቦታ በማሰብ ልዩ እንክብካቤ እንዲያደርጉ መልዕክት አስተላልፈዋል። ከማለዳው 12 ሰዓት ጀምሮ በተከናወነው መርሐ ግብር ላይ የቢሾፍቱና አካባቢዋ ነዋሪዎች ችግኝ እየተከሉ ነው። በመርሐ ግብሩ ከሁሉም የህብረተሰብ ክፍሎች የተውጣጡ ነዋሪዎች የተሳተፉ ሲሆን የ75 ዓመት አዛውንት እና የ5 ዓመት ታዳጊም የመርሐ ግብሩ አካል ነበሩ። ፋና ብሮድካስቲንግ ኮርፖሬት ያነጋገራቸው ተሳታፊዎችም በጉጉት ሲጠብቁት የነበረው ቀን ደርሶ ተሳታፊ እና የታሪኩ አካል በመሆናቸው መደሰታቸውን ተናግረዋል። አዲስ ዘመን ሀምሌ 23/2011